ई–स्पोर्ट्स खेलाडीलाई एसियाडको अभिमुखीकरण
एसियाली खेलकुदमा ई–स्पोर्ट्सले पहिलोपल्ट प्रवेश पाउँदा अर्को सातादेखि चीनको हाङचोउमा हुने १९ औं संस्करणमा सहभागि हुने २३ खेलाडीलाई महादेसीय खेलकुदबारे नेपाल ई–स्पोर्ट्स एसोसिएसन (नेसा) ले अभिमुखीकरण कार्यक्रम सञ्चालन गरेको छ ।
काठमाडौँ — एसियाली खेलकुदमा ई–स्पोर्ट्सले पहिलोपल्ट प्रवेश पाउँदा अर्को सातादेखि चीनको हाङचोउमा हुने १९ औं संस्करणमा सहभागि हुने २३ खेलाडीलाई महादेसीय खेलकुदबारे नेपाल ई–स्पोर्ट्स एसोसिएसन (नेसा) ले अभिमुखीकरण कार्यक्रम सञ्चालन गरेको छ ।‘भर्च्युअल रुपमा डिजिटल प्याटफर्मममा खेलिने ई–स्पोर्ट्स एसियाली खेलकुदमा पहिलोपल्ट समावेश गरिदा नै हामीले पाँच विधामा २३ खेलाडी पठाउँदैछौं र ओलम्पिकपछिको महत्वपूर्ण प्रतियोगिताबारे हाम्रा खलाडीलाई धेरै कुरा थाह नहुनसक्छ,’ सातदोबाटोस्थित ओलम्पिक भवनमा आयोजित कार्यक्रममा नेसाका अध्यक्ष सुरज डंगोलले भने, ‘त्यसैले देशको प्रतिनिधित्व गर्ने बृहत् खेलकुदमा हाम्रो (ई–स्पोर्ट्स) को पहिलो सहभागिता भएकाले एसियाली खेलकुदको महत्व, राष्ट्रको प्रतिनिधित्व गर्दा पालना गर्नुपर्ने अनुशासन, उत्कृष्ट प्रदर्शन गर्नको लागि स–साना पक्षमा ध्यान दिनुपर्ने कुराहरूबारे पहिला सहभागि भइसकेका खेलाडीहरूका अनुभव र मिडियामा कसरी प्रस्तुत हुने भन्नेबारे सचेतनाका लागि एक दिने अभिमुखीकरण कार्यक्रम सञ्चालन गरिएको हो ।’ ई–स्पोर्ट्स खेलाडीको एसियाली खेलकुदमा सहभागिता सुनिश्चित गर्न निक्कै मिहिनेत गर्नुपरेको पनि उनले बताए ।सन् २०१० (ग्वान्जाउ) र २०१४ (इन्चोन) को एसियाडमा सहभागि उसु खेलाडी आङबाबु लामाले खेलमा केन्द्रित हुनको लागि मानसिक र शारीरिक रुपमा पहिल्यैदेखि तयार हुनुपर्ने भन्दै आफ्नो अनुभव सुनाएका थिए । ११ औं दक्षिण एसियाली खेलकुद (साग २०१०) मा स्वर्णपदक जितेका उनी दक्षिण एसियाली उसु च्याम्पियनसिपमा एक–एक स्वर्ण र रजत विजेता पनि हुन् । त्यस्तै, चेसकी मोनालिशा खम्बूले दोहा २००६ र ग्वान्जाउ २०१० मा सहभागि आफ्नो अनुभव सुनाउँदै खेलाडीले व्यक्तिगत जीवनलाई पनि अनुशासित बनाउन आग्रह गरिन् । उनी नेपाल चेसमहासंघकी उपमहासचिव पनि हुन् । रियो ओलम्पिक २०१६ मा ब्याडमिन्टनको निर्णायक रहेका दीपक थापाले प्रतिस्पर्धी गर्नसक्ने रणनीतिक चतुर्‍याइँबारे सचेत हुनुपर्ने सुझाव दिए । नेपाल ओलम्पिक कमिटिका अध्यक्ष जीवनराम श्रेष्ठले ऐतिहासिक सहभागितामै ई–स्पोर्ट्सबाट नेपालले पदक जित्ने अपेक्षा गरिएको बताए । उनले विश्व ब्याडमिन्टन च्याम्पियनसिपका खेल सञ्चालन गरिसकेका छन् ।पिस एलिट (पब्जी मोबाइल), एरिना अफ भेलोर (एओभी), ड्रिम थ्री किङडोम्स (डीथ्रीके २), डोटा २, फिफा अनलाइन ४ गरी पाँच स्पर्धामा नेपाली टिमले प्रतिस्पर्धा गर्दैछ । ई–स्पोर्ट्सका सात विधासमावेश एसियाडमा नेपालले लिग अफ लिजेन्ड्स र स्ट्रिट फाइटर ५ मा खेलाडी पठाउने छैन । जकार्ता–पालेम्बाङमा २०१८ मा भएको १८ औं एसियाडमा ई–स्पोर्ट्सलाई प्रदर्शनी खेलको रुपमा समावेश गर्दा ६ खेल (विधा) राखिएको थियो । पदक खेलको रुप्मा ई–स्पोर्ट्सले यसैपालि एसियाडमा प्रवेश पाएको हो र यसले आईची–नागोय २०२६ (जापान) मा हुने २० औं संस्करणमा पनि निरन्तरता दिने ओलम्पिक काउन्सिल अफ एसिया (ओसीए) ले निर्णय गरिसकेको छ ।१९ औं एसियाडमा नेपाली २ सय ५३ खेलाडीले २९ खेलमा प्रतिस्पर्धा गर्दैछन् । त्यसमध्ये सबभन्दा ठूलो टिम ई–स्पोर्ट्स नै हो । एसियाडलक्षित अभिमुखीकरण कार्यक्रम सञ्चालन गर्ने पहिलो खेल पनि ई–स्पोर्ट्स बनेको छ । हाङचोउ एसियाडको उद्घाटन समारोह असोज ६ गते हुदैछ । प्रतिस्पर्धा भने असोज २ गते नै देखि सुरु हुनेछ । असोज २१ सम्म चल्ने एसियाडमा ४० खेलका चार सय ८१ स्पर्धामा ४५ देशका करिब १२ हजार ५ सय खेलाडीले प्रतिस्पर्धा गर्ने बताइएको छ । खेलाडी संख्याको हिसाबले ओलम्पिकभन्दा ठूलो हुने छ १९ औं एसियाड ।